વિપક્ષી નેતા ધાનાનીનું ટ્વીટ '૧૬-૧૬ કરોડમાં કોણ વેચાયું!': | નવગુજરાત સમય
વિપક્ષી નેતા ધાનાનીનું ટ્વીટ '૧૬-૧૬ કરોડમાં કોણ વેચાયું!':
17-10-2020 09:57 PM
ધારાસભ્યો શાળામાં ભણતાં ભૂલકા નથી કે ચોકલેટ આપો એટલે માની જાય, કોંગ્રેસે વિચારવું જોઇએ કે લોકો કેમ સાથ છોડે છે: ઝડફિયા
ગુજરાતની આઠ વિધાનસભા બેઠકો માટે હવે ભાજપ અને કોંગ્રેસ વચ્ચે ધારાસભ્યોના ખરીદ વેચાણના આક્ષેપોથી પ્રચાર યુદ્ધનો આરંભ થયો છે.
વિરોધપક્ષના નેતા પરેશ ધાનાનીએ શનિવારે સવારથી સોશિયલ મીડિયાના માધ્યમથી ભાજપ ઉપર કોરોના કાળમાં તોડોના કરી રૂ.૧૬-૧૬ કરોડમાં કોણ વેચાયું ?! જેવા આરોપો સાથે પ્રચારની શરૂઆત કરી હતી. રાજ્યસભાની ચૂંટણીમાં ભાજપને ત્રીજા ઉમેદવારનો વિજય નિશ્ચિત કરવા જરૂરી મત મેળવવા કોંગ્રેસના આઠ ધારાસભ્યોને બે તબક્કામાં રાજીનામા અપાવ્યા હતા. આ પૈકીના પાંચ ભાજપમાં જોડાઇને હાલ કોંગ્રેસ સામે જ મેદાનમાં ઊભા છે.
કોંગ્રેસે એ વખતે પણ ભાજપ ઉપર પોતાના ધારાસભ્યોને પૈસા આપીને ખરીદવાના આરોપ મુક્યા હતા જ્યારે ભાજપમાં જોડાનાર પાંચેય પૂર્વ ધારાસભ્યોએ કોંગ્રેસની નેતાગીરી, નેતૃત્વની નીતિ અને પક્ષની આંતરિક લોકશાહીના મુદ્દે કેટલી ગંભીર સ્થિતિ છે એનો ચિતાર રજૂ કર્યો હતો. ૭૯ ધારાસભ્યોનું સંખ્યા બળ ધરાતો કોંગ્રેસ હાલ ૬૫ની સંખ્યા ઉપર આવી ગયો છે.
આજે કોંગ્રેસના આવા હલ્લાબોલ સામે ભાજપના ઉપપ્રમુખ અને ધારી વિધાનસભાના પ્રભારી ગોરધન ઝડફિયાએ પ્રતિક્રિયા આપી હતી કે, 'શા માટે કોંગ્રેસમાંથી લોકો ભાજપમાં આવી રહ્યા છે એનું મંથન, ચિંતન કરવાને બદલે ભાજપ ઉપર બેબુનિયાદ આક્ષેપો કરે છે. કોંગ્રેસે વિચારવું જોઇએ કે શા માટે લોકો છોડી રહ્યા છે. ૨૫ વર્ષથી જનતા એમના ઉપર શા માટે વિશ્વાસ મુકતી નથી. શું ધારાસભ્યો શાળામાં ભણતા ભુલકા છે કે ચોકલેટ બતાવો એટલે આવતા રહે ?!'
ધાનાનીનો ઇશારો પોતાના જિલ્લાની ધારી બેઠક ઉપરના ભાજપના ઉમેદવાર જે.વી. કાકડીયા અને કરજણના અક્ષય પટેલ તરફ હતો. આની સામે ડભોઇ ભાજપના ધારાસભ્ય શૈલેષ મહેતાએ કહ્યું કે, કોંગ્રેસ કહેતી હોય કે ખરીદ્યા છે તો હાલ અમે અક્ષય પટેલને રૂ.૨૫ કરોડમાં ખરીદ્યો છે. અક્ષય પટેલ કોંગ્રેસમાં હતા ત્યારથી એમની સુગર ફેક્ટરીના ખેડૂતોના રૂ.૨૫ કરોડ ચૂકવવા માટે પ્રયાસો કરતા હતા સરકારે ખેડૂતોના નાણાં ચૂકવ્યા એટલે એમને લાગ્યું કે પોતાના મતવિસ્તારના કામો કરતા હોય તો ભાજપમાં જોડાવામાં ખોટું શું છે ?. આ જ રીતે કરજણના ભાજપમાંથી ઉમેદવાર બનેલા અક્ષય પટેલે કહ્યું કે, મને મારી ફેક્ટરીના ખેડૂતો માટે, મતવિસ્તારના લોકોના કામ માટે વેચાવામાં વાંધો નથી. બાકી મારી કોઇ પૈસાની જરૂર નથી. મારે મારા મતવિસ્તારના લોકો માટે કામ કરવાનું છે.
દરમિયાન, આઠ પૈકી કરજણ, કપરાડા, ધારી, મોરબી, અબડાસાના કોંગ્રેસના પૂર્વ ધારાસભ્યો ભાજપમાં જોડાયા હતા, પરંતુ લીંબડીના સોમા પટેલ, ડાંગના મંગળ ગાવિત અને ગઢડાના પ્રવિણ મારું સામેલ થયા ન હતા. આ પાંચેયને ભાજપે ટિકિટ આપી છે. ફોર્મ ભરાયા પછી હવે મંગળ ગાવિત ભાજપમાં જોડાયા છે. આમ, ડાંગમાં ભાજપની સ્થિતિ વધારે મજબૂત થઇ છે.
લીંબડીમાં કોળી અપક્ષનું ફોર્મ રદ, ડાંગમાં કોંગ્રેસનું ફોર્મ રદ કરવા માગણી
આઠ બેઠકોની પેટા ચૂંટણીમાં ઉમેદવારીપત્ર ભરવાના શુક્રવારે અંતિમ દિવસે કુલ ૧૩૫ ફોર્મ ભરાયા છે. શનિવારે ફોર્મ ચકાસણી માટે પ્રક્રિયા હાથ ધરાઇ હતી. સૌથી વધારે ફોર્મ અબડાસા, લીંબડી, કરજણ, મોરબીમાં ભરાયા છે જોકે, સ્પષ્ટ આંકડો પંચે મોડી સાંજ સુધીજાહેર કર્યો ન હતો પરંતુ લીંબડીમાં કોંગ્રેસ ભાજપના ક્ષત્રિય ઉમેદવારો સામે કોંગ્રેસના પૂર્વ નેતાના પરિવારના સભ્ય ગોપાલ મકવાણાએ ફોર્મ ભર્યું હતું. અપક્ષ તરીકે મકવાણાની ઉમેદવારીથી કોળી મતદારો તેમની તરફ વળે તો ભાજપનું પલડું ભારે થાય એમ હતું. જોકે, આજે એમનું ફોર્મ રદ થતાં કોંગ્રેસને રાહત થઇ છે. જ્યારે ડાંગમાં સૂર્યકાંત ગાવિતના ફોર્મમાં ૫૩ જેટલી ભૂલો હોવાથી ફોર્મ રદ કરવા ભાજપના ઉમેદવાર વિજય પટેલે ચૂંટણી અધિકારીને કરી હતી.